**Φιλοσοφία – Σκοπιμότητα προγράμματος**

Το πρόγραμμα αυτό εντάσσεται στην ενότητα «Φροντίζω το περιβάλλον» και αποτελεί μια πρόταση υλοποίησης εργαστηρίων για τη θεματική της φυσικής κληρονομιάς, καθώς διακρίνεται μια σειρά από κοινωνικές, πολιτισμικές, οικονομικές και τεχνολογικές εξελίξεις, οι οποίες επηρεάζουν καθοριστικά το περιβάλλον.

Το πρόγραμμα σχεδιάστηκε, ώστε να βοηθήσει τους/τις μαθητές/τριες να αποκτήσουν ψηφιακές δεξιότητες, να καλλιεργήσουν αξίες και στάσεις και να τους/τις ευαισθητοποιήσει σε θέματα του φυσικού περιβάλλοντος, μέσω της παρατήρησης, της περιγραφής και της ερμηνείας των αλληλεπιδράσεων του φυσικού και του ανθρωπογενούς περιβάλλοντος, στοχεύοντας, γενικότερα, στην ανάπτυξη οικολογικής συνείδησης των μαθητών/τριών.

Ειδικότερα, οι δραστηριότητες των εργαστηρίων επικεντρώνονται στην καλλιέργεια δεξιοτήτων ψηφιακής μάθησης, οι οποίες εμπεριέχονται σε ένα πλαίσιο ψηφιακού περιβάλλοντος και, γενικότερα, συνδυαστικών δεξιοτήτων ψηφιακής τεχνολογίας, επικοινωνίας και συνεργασίας. Οι μαθητές/τριες μέσα από τις δραστηριότητες των εργαστηρίων αναμένεται να αναπτύξουν αίσθημα ευθύνης και να ευαισθητοποιηθούν σε θέματα φυσικού πλούτου και κληρονομιάς, ώστε να είναι σε θέση να αναλάβουν ενεργό ρόλο σε προσωπικό αλλά και συλλογικό επίπεδο ενημερώνοντας παράλληλα, μέσω των ψηφιακών εργαλείων, την ευρύτερη κοινότητα.

Η εκπαίδευση σε σχέση με τις δεξιότητες του 21ου αιώνα θέτει στο επίκεντρο τον/τη μαθητή/τρια, ο/η οποίος/α καλείται, σε ατομικό αλλά και ομαδικό επίπεδο, να αντιμετωπίσει ρεαλιστικά προβλήματα που απαιτούν την ουσιαστική εμπλοκή του/της και προϋποθέτουν την καινοτόμο και δημιουργική οπτική του/της.

Η ανάπτυξη ψηφιακών εργαλείων τα τελευταία χρόνια βοηθά στην ψηφιακή μάθηση ενσωματώνοντας ψηφιακές δεξιότητες, οι οποίες εξυπηρετούν την πολυεπίπεδη προσέγγιση περιβαλλοντικών ζητημάτων, αναπτύσσοντας διαύλους και δίκτυα επικοινωνίας και συνεργασίας μεταξύ μαθητικών κοινοτήτων και κοινωνικών φορέων.

Στόχοι του προγράμματος είναι οι μαθητές/τριες να μπορούν, αξιοποιώντας τις δεξιότητες τους, να επιλύσουν προβλήματα αναφορικά με το περιβάλλον, καθώς και η προώθηση βασικών δεξιοτήτων ψηφιακής μάθησης, όπως η ψηφιακή δημιουργικότητα, η ψηφιακή συνεργατικότητα, η ψηφιακή κριτική σκέψη και η ψηφιακή επικοινωνία.