**Πληροφορίες υλοποίησης: προαπαιτούμενες γνώσεις, προετοιμασία υλικού**

Οι μαθητές/τριες της Δ΄ Δημοτικού ήδη γνωρίζουν από τις προηγούμενες τάξεις στοιχεία του ανθρωπογενούς περιβάλλοντος, αλλά και τις αλληλεπιδραστικές συσχετίσεις μεταξύ ανθρώπου και περιβάλλοντος, και έχουν εξοικειωθεί με βασικά ψηφιακά εργαλεία.

Ειδικότερα, οι μαθητές/τριες γνωρίζουν ότι οι άνθρωποι ζουν σε οργανωμένες κοινότητες και μπορούν να αναγνωρίσουν τη σπουδαιότητα ορισμένων ζώων και φυτών στη ζωή τους. Επίσης, είναι σε θέση να κατατάσσουν τα φυτά με βάση ορισμένα μορφολογικά χαρακτηριστικά και τα ζώα με βάση διάφορα κριτήρια (π.χ., τον τόπο που ζουν και τον τρόπο με τον οποίο πολλαπλασιάζονται). Ακόμη, οι μαθητές/τριες έχουν επίγνωση της επίδρασης των ανθρώπινων δραστηριοτήτων στο φυσικό και ανθρωπογενές περιβάλλον, έχουν προσεγγίσει γνωστικά εξειδικευμένους γεωγραφικούς όρους του τόπου τους και διακρίνουν τους διάφορους τρόπους επικοινωνίας και έκφρασης μεταξύ των ανθρώπων αξιοποιώντας όλα τα μέσα μαζικής επικοινωνίας. Τέλος, οι μαθητές/τριες νιώθουν αρκετά εξοικειωμένοι με τη χρήση των νέων τεχνολογιών, καθώς έχουν αξιοποιήσει διαδικτυακούς πόρους και πηγές και έχουν κάνει χρήση βασικών ψηφιακών εργαλείων, όπως οι μηχανές αναζήτησης, το ηλεκτρονικό ταχυδρομείο, η επεξεργασία κειμένου και οι παρουσιάσεις.

Η υλοποίηση του προγράμματος έχει ως βάση αφετηρίας την ανάπτυξη συνδυαστικών δεξιοτήτων ψηφιακής τεχνολογίας και συνεργασίας. Συγκεκριμένα, το υλικό δημιουργείται σε ένα ανοικτό ελεύθερο ψηφιακό περιβάλλον που ενσωματώνει ψηφιακά εργαλεία δημιουργικότητας, συνεργασίας και επικοινωνίας. Οι εφαρμογές είναι απλές, λειτουργικές, φιλικές προς όλους/όλες τους/τις μαθητές/τριες χωρίς να απαιτούνται ιδιαίτερες δεξιότητες αναφορικά με τη χρήση τους.

Επιπλέον, η λειτουργική ευχρηστία του υλικού το καθιστά ελκυστικό και συνάμα αξιοποιήσιμο από αρκετούς/ές μαθητές/τριες και εκπαιδευτικούς χωρίς περιορισμούς. Οι μαθητές/τριες χρησιμοποιούν τις ψηφιακές εφαρμογές και δημιουργούν συνεργατικά το δικό τους περιβάλλον/υλικό της τάξης ή/και του σχολείου τους, δίνοντας ιδιαίτερη ταυτότητα στο δημιούργημά τους.

Ειδικότερα, οι δραστηριότητες του προγράμματος μπορούν να πραγματοποιηθούν στο εργαστήριο πληροφορικής της σχολικής μονάδας ή στην τάξη, καθώς δεν απαιτείται ιδιαίτερος εξοπλισμός. Συγκεκριμένα για την αίθουσα της τάξης απαιτείται να υπάρχει πρόσβαση στο διαδίκτυο, να υπάρχουν τουλάχιστον τέσσερις σταθεροί ή φορητοί υπολογιστές για τις τέσσερις ομάδες των μαθητών/τριών και ένας υπολογιστής για τον/την εκπαιδευτικό του τμήματος. Για την υλοποίηση του προγράμματος μπορεί να απαιτηθεί και η συνεργασία μεταξύ των εκπαιδευτικών διαφόρων ειδικοτήτων του τμήματος, αναδεικνύοντας τη σημασία της ενδοσχολικής συνεργασίας μεταξύ των εκπαιδευτικών.